# STRATEGIPLAN FOR E-ARKIV 2019-2022

## Innledning

Arbeidet med elektroniske arkiv har vært et hodebry for arkivinstitusjonene i Norge i mer enn 20 år. Kommunale og statlige arkiv har et stort etterslep på uttrekk og risikerer at verdifull dokumentasjon går tapt for alltid.

Én av de største utfordringene ved langtidsbevaring av elektronisk skapt arkivmateriale har vært at informasjonen i de elektroniske arkivene har vært avhengig av det systemet de er skapt i. Den dagen systemet blir avsluttet mister man verktøyet man trenger for å lese informasjonen. Det er derfor viktig at man har metodikk og standarder på plass som sikrer at informasjonen vil være tilgjengelig i fremtiden også, uavhengig av system og programvare.

Aust-Agder museum og arkiv(AAMA) ønsker nå å intensivere arbeidet med å bygge et godt tjenestetilbud for mottak, behandling og langtidslagring av elektroniske arkiv fra våre eiere. Prosessen vil gå over flere år og kreve innsats på mange områder. AAMA ønsker å heve servicenivået mot kommunene, når det gjelder rådgivning, nettverksjobbing og kurstilbud. Dette vil stå i fokus for vårt arbeid i de neste årene.

Strategiplanen bygger på AAMAs virksomhetsplan, der det står at AAMA skal tilby gode og relevante tjenester innen arkiv. Vi skal levere tjenester knyttet til papirarkiver og elektroniske arkiver på nasjonalt nivå, og som er fullt ut sammenlignbare med tilsvarende arkivinstitusjoner. I denne strategiplanen definerer vi ambisjoner og prioriteringer for 2019-2022.

## Status 2018

AAMA har siden 2010 vært eier og medlem av Kommunearkivinstitusjonenes digitale ressurssenter SA (KDRS) og har dermed tilgang til deres tjenester, deriblant digitalt depot. KDRS sine medlemmer (som er interkommunale arkiver og byarkiver) dekker ca 71% av alle norske kommuner. Fagmiljøet i AAMA er aktive i earkivarenes nasjonale nettverk, og deltar på samlinger og kurs. Både hos KDRS og i de andre arkivinstitusjonene er det mye å hente i samarbeid, opplæring og erfaringsutveksling. Vi ønsker derfor å fortsette og styrke dette samarbeidet.

Frem til i dag har vi først og fremst mottatt elektroniske uttrekk fra kommunale sak- og arkivsystemer. Avleveringene har i stor grad kommet som et resultat av Arkivverkets tilsyn. Vi har i liten grad mottatt uttrekk fra kommunale fagsystemer og privatarkiv, men vi ønsker å tilby tjenester som omfatter dette.

For avleveringer fra sak- og arkivsystemer har Arkivverket utviklet nye versjoner av NOARK-standarden, men analyseverktøyene som har vært tilgjengelige har ikke alltid vært like gode. Det kan derfor i enkelte tilfeller være vanskelig å si noe sikkert om kvaliteten på uttrekken vi har i dag. Når det gjelder fagsystemer har det inntil nylig ikke eksistert hverken metodikk eller verktøy for mottak av fagsystemer, i tillegg til manglende standardisering, noe som har gjort mottak fra disse vanskelig. Dette er en problematikk vi deler med andre arkivinstitusjoner rundt om i Norge.

Nå ser vi også eksempler på at arbeidet med earkiv går fremover: Arkivverket har gitt oss verktøy for testing av NOARK5-uttrekk som er sikkert, anvendelig og gir gode resultater. I tillegg har KDRS startet opp et prosjekt med målsetning om å skape metodikk og verktøy for mottak av uttrekk fra fagsystemer. Dette lover godt for fremtiden, og AAMA ønsker å være med på denne utviklingen, med mål om å skape gode tjenester innen earkiv i alle ledd.

## Ambisjon for perioden 2019-2022

**Hovedmål:**

*Aust-Agder museum og arkiv skal tilby trygge og oppdaterte tjenester innen elektroniske arkiv for eiere og publikum.*

1.**Tjenestetilbud**

Vi skal gi eierkommuner og publikum et tilfredsstillende tjenestetilbud innen elektroniske arkiv.

a) Vi skal tilby tjenester for mottak og langtidsbevaring av elektroniske arkiv.

b) Vi skal tilby rådgivning og kurs til eierkommunene og vi skal bruke vår kompetanse i møte med driftsselskapene og andre aktører.

c) Vi skal tilby innsynsløsninger for avleverte elektroniske arkiv..

2. **Kvalitetssikring**

Vi skal kvalitetssikre arkivforvaltningen i alle ledd. Eiere og brukere skal kjenne seg trygge på at deres materiale blir behandlet forsvarlig og i henhold til gjeldende regelverk.

a) Standardisering: Vi skal få på plass retningslinjer, metoder og avtaler for alle steg på veien.

b) Infrastruktur: Vi skal få på plass tilfredsstillende tekniske oppsett for sikker databehandling.

c) Verktøy: Vi skal ta i bruk det som til enhver tid finnes av løsninger, for best mulig behandling og bevaring av elektroniske arkiv.

3. **Kompetanseutvikling**

a) Vi skal holde oss oppdaterte både på den teknologiske utviklingen og innen arkivfaget.

b) Vi skal være aktive i både eksterne og interne nettverk.

# Organisering og oppfølging

Hvert år lages en handlingsplan som skal bygge på og følge opp strategiplanen. De årlige handlingsplanene vil definere hva våre arbeidsoppgaver skal være det neste året, og hvordan disse oppgavene skal prioriteres. Handlingsplanen blir gjennomgått av AAMAs arbeidsgruppe for earkiv jevnlig gjennom året, og evalueres hvert år. Innen området elektroniske arkiv skjer utviklingen raskt, og eventuelle endringer i fokus, prioriteringer eller metoder vil arbeides inn i handlingsplanen underveis.